khistorydata/jeongjo-sjw-relations huggingface dataset:
정조 23년 · 목
疏略曰天下之患莫大於上下情志之不孚不孚則上無以匡救下無以導達終至於丕隔而後已此從古志士之所歎而明主之所宜察也自敵以下貴相知心而況君臣猶父子者乎嗚呼殿下今日之擧臣等雖甚愚迷亦有以仰體矣行臨此闕觸境興懷旋逢是日感時追慕齋宵靜閴明發不寐自居處服御昌歜之嗜好至於所愛之犬馬思無所不至當此之時殿下七情之用未免乎偏倚惻隱之過不當惻隱而惻隱只主乎愛一邊而遺却乎惡一邊此所以有鄭妻全釋之命於不知不覺之中也滿廷簪紳猝聞此敎相顧愕詒波盪雲擾未暇道得殿下之此心而各欲吐出胸中之憂憤大聲疾呼辭不擇發此所以言愈多而聽愈邈也向使殿下於其情發之初更加省察裁其過而戒其偏使群下於其聞命之始善爲開陳務其實而積其誠則豈至於上下之否隔情志之不孚乎臣等聞帝王之孝異於匹庶以宗社爲重以義理爲主如其罪關宗社則屬籍之親有所不顧事係義理則戚聯之私有所不恤三代至純也有磬甸之刑唐宗中主也不貸太平之死惟彼鄭妻之罪惡乃宗社之罪人也明義之罪人也安有人臣罪惡如鄭妻而假息於覆載之間者哉殿下不置之法而全其腰領已是恩之至仁之過過而不已乃至全釋此非所以體先志之道也凡天下之事理自有至平之準一失其平則雖以雷霆之威萬勻之勢不能齊不齊之口而決天下之心今衆怒汹汹輿情大可見矣而殿下低仰闊狹不少留難又使爲臣子者見賊不得討見讎不得報是上下交失其平也事理違迕者終必無成而徒使國體損傷殿下欲如此而將何究竟臣等旣不得進對前席碎首天陛兹敢沫血齊籲乞收傳敎特允三司之請批以不允
정조 23년 · 강
安春君烿等聯疏乞收鄭妻宥釋之命以從群下之請賜批不許烿及鶴林君焴安昌君燝西春君爗
정조 23년 · 목
疏略曰惟彼鄭妻千妖萬惡咸華一身包藏禍心謀危宗社罪旣貫盈法當誅殛而尙在覆載之間已極神人之憤我殿下乃降宥釋之命將至於義理未明亂賊無懲此臣等所不能無憾於大聖人之處分也乞加三思亟從群下之請以明倫常以嚴堤防批以不允
정조 23년 · 강
命扈衛大將訓局都提調兼察
정조 23년 · 목
政院啓言卽者扈衛廳軍官來言大將沈煥之方在罷職中總察無人印信來納何以爲之敎以出代間訓局都提調姑爲兼察
정조 23년 · 강
重推金吾堂上趙尙鎭李家煥都事崔熽仍命政院問啓
정조 23년 · 목
政院啓言奏御文字何等愼重而日昨金吾堂上聯疏中以置簿册謂之徒流案不但爽實而已府案吏簿事體自別而不爲詳審遽以疏陳大是不察各司吏胥無得陞政院廳上院規甚嚴而書吏書寫之招入房中事未前有雖以該郞言之當初來告政院也徒流案以堂上親持爲說而該堂疏則又以院隸探索於吏袖而取去爲辭該郞之誤告亦極駭然當該禁堂竝從重推考該郞所當重勘而本院請推外無他罰何以爲之允之敎以旣知事實郞廳不足責亦爲從重推考○政院啓言問啓事命下矣問于判義禁趙尙鎭知義禁李家煥處則以爲伊日徒流案有入之之命而府吏來言徒流案則無鄭妻之罪案只載於定配罪人置簿册而問其入呈與否故臣等急遽之際不覺其與徒流案有異義急懲討不能辨別陳疏之時混稱以徒流案一則臣等之罪二則臣等之罪至於郞廳之回奏閤外也謂之堂上執持不給云者非臣等之手自執持也不遏置之吏袖而不許郞廳之往先入呈古女侯臣等之陳疏承批云則郞廳之言泛稱以堂上執持實由於此府吏入房事非渠先入房內也院隸督促窓下待立之書吏使之出給而不得則仍爲驅迫推擠突入房中自房中仍復突出始爲推尋持文書之書吏奪取以去溝疏之際日已昏黑燈火在於房內故招入書寫一人政府吏一人使之一邊出草一邊寫疏無論書寫書吏越例入房此皆臣等昏錯之罪而罪關宗社誓不戴天之賊罪名全宥實是萬萬非常之過擧而臣等職在有司不能爭執匡救感回天聽以效執藝之義其所溺職與他尤別尙何敢自同平人廁名於搢紳之列聯參疏錄唐突班行乎區區迷見便同株字故昨日聯疏亦不得進參前後實狀不外於是矣
정조 23년 · 강
推思陵令金文瑞參奉具康
정조 23년 · 목
思陵寒食祭獻官李文喆書啓以爲行寒食祭後仍爲奉審則丁字閣外面塗灰間間剝落碑閣前簷女防草一張破傷故考例從逨修補之意申飭齋郞矣敎以從速修補之意雖已嚴飭云而若能這這從便修改豈可執頉乎當該齋郞推考
정조 23년 · 강
迎接都監以醫官擇送于勅行啓
정조 23년 · 목
該都監啓言卽者差備譯官來言一大通官倭克精額以其眼病耍見良醫云故分付兩醫司擇送稍解醫理者使之入見
정조 23년 · 강
迎接都監以茶禮床依例傳給勅行啓
정조 23년 · 목
該都監啓言本都監茶禮色郞廳持茶禮床馳往高陽站依例傳給矣
정조 23년 · 강
迎接都監以儀軌處所設於分戶曹
정조 23년 · 목
該都監啓言本都監儀軌處所分戶曹仍爲排設矣
정조 23년 · 강
吏曹判書李時秀陳疏請勘賜批尋命政院問啓
정조 23년 · 목
疏略曰臣憂憤所激言不知裁前席所奏辭不達意特罷有命蒼黃屛退自慚忱誠之淺薄兼訟奏辭之唐突不意傳旨還收召牌踵臨臣誠感隕惶赧罔知置躬之地噫殿下今日之擧是何等過擧王府關和隳壞無餘慈聖功德闡明爲急愚忠所發一言衝口而不誠無狀不惟不能感回天聽又不免自速嚴敎顧何敢以譴罰之旋寢晏然冒膺自同無故哉乞勘臣不誠不忠之罪以礪臣分以安賤心批以卿其勿辭入來開政○李時秀四違召政院捧入推考傳旨敎以行公之吏判何如是違牌乎問啓政院啓言問啓事命下矣問于吏曹判書李時秀處則以爲臣於朝筵隨諸臣後猥陳一言竊庶幾亟收前日之敎夬正鄭妻之罪以闡明我慈聖炳禍亂之幾杜凶逆之源保護聖躬奠安宗社之盛德大功而忱誠淺薄言辭拙訥敷奏未畢處承嚴旨蒼黃逬出慚懍交切傳旨旋卽還寢召牌繼又儼臨敢不竭蹶而第念區區願忠之誠旣未仰格無面可顯進身何論且況擧朝崩迫連章叫閽之時晏然若無故而循例行政尤非義分之所敢出屢犯違逋實合重誅云敎以處義過矣今已夜深待開門牌招開政參判參議前望單子入之
정조 23년 · 강
平安監司韓用龜以楚山還穀移分事論理馳啓
정조 23년 · 목
該監司狀啓以爲卽接楚山府使宋祥濂牒呈內本府應分折米爲三萬七千餘石火稅白徵充給次留庫加分爲四千石合分條爲四萬一千餘石所受還戶僅爲二千七百戶每戶分給殆近十六石而本府民事土瘠霜早雖上農所收不能當應納之數故生理艱辛擧無恒心民戶漸縮穀數漸加若不釐革不出十年勢必空邑而後已目下救急之策還分條限萬石換作留條永爲裒減俾紓民力云取考營上會案則宣川等邑還弊釐正之後惟此楚山爲弊最鉅誠如報辭而本府處在江邊地僻而轉移旣阻錢荒而發賣亦難隨分生耗有加無減及今變通斷不可已然只爲穀簿之裒益不計道理之遠近直令移轉或移貿則反拂民情終有窒礙漸次減還徐圖矯弊爲宣目今之策惟有移分一事而道內列邑分多留少在在皆然多數移劃其勢末由本府當分條中先以火田徵稅充報次加分條四千石仍作留條只以耗條四百石取用於元還耗中其四千石則就分少留優處量宜移分取耗添錄補彼該府割用元穀之數則行之幾年可捄是弊令廟堂稟旨分付
정조 23년 · 강
三司諸臣等啓請收鄭妻宥釋之命批以不允應敎洪樂游副應敎金義淳掌令玄重祚鄭澣持平李東宇南惠寬校理尹羽烈曺允遂副校理南履翼李貞運正言尹㴠李敬參修撰韓用鐸金履載副修撰朴崙壽尹益烈還下政院啓辭承旨鄭尙愚尹光顏李翊模朴基正
정조 23년 · 목
政院啓言臣等昨承引接之命顒侯轉圜之音矣筵席旣罷處分太過遽致大僚被譴繼以三司守閤自晝至夜天聽愈邈臣等聚首焦灼益不勝抑塞之至殿下必以爲前日之處分義也今日之宥釋仁也殆若竝行不悖者然而臣等竊以爲不然蓋仁雖主於親愛而愛必貴於合義苟不合於義則非所謂仁也義雖主於斷制而制義之當理處便是仁初非義自義仁自仁也今以屬籍之私恩而忽倫常之大防因一時惻隱之過而廢百世懲討之嚴人莫不知其爲害義害義則亦所以傷仁也以我殿下高明之聖學豈有遺燭於此箇道理而惟務徑情之行終靳不遠之復者要未免一私字蔽却而然臣等竊惜之又伏見三司之批有曰宥釋已久今何如此臣等尤不勝悶迫之至夫此賊之自島而畿自畿而郊自郊而京何莫非萬萬過中之擧也臣等正欲因此力爭還置當律今殿下反以已無黜置之實遂欲竝加以宥釋之名前則猶不顯加而今則視若應行此固群下欠誠之罪而以殿下之聖明乃有此遂非拒言之歎竊不能無憾於天地之大也憂慨之極敢此聯籲伏願亟從三司之請俾王章復伸輿情快洩
정조 23년 · 강
命左議政李秉模勿待命闕外來待卿宰及伏閤三司諸臣竝姑退去
정조 23년 · 목
敎曰因三司伏閤之徹宵到朝而酬應之餘膈氣如期而發旣非時急之事則諸臣之此時煩聒以致調攝中添苦揆以道理當乎否乎且便意穩攝然後春謁可以卽爲其前大臣諸臣姑爲退待爲可過春謁後亦當有明白指一申論者亦異於一味固拒大臣則勿待命事遣史官傳論仍傳命召卿宰則若有來待大臣去就於闕外者皆令卽爲退去一番有節拍可以句當而姑令退待亦與姑爲還收無異則聞此敎尤何敢更事煩聒乎今番必欲事事體下俾諸臣綽有容措之地諸臣亦豈不答予此意乎況今官員與下吏等皆於瘡痍之餘凡百未蘇送勅後欲令便休公然以別般事件日夜奔走於風寒尙緊之時近以此爲之用慮膈氣越添一言以蔽之曰退待爲當以此分付三司諸臣亦令卽爲退去○政院啓言卽者議政府錄事來言左議政李秉模以爲伏奉胥命批旨萬萬焦灼他何可顧而衷情靡措進退維谷冒萬死仍爲胥命惟願遄被嚴誅云仍納命召何以爲之乎敎以勿待命事更遣史官傳論仍傳命召
정조 23년 · 강
命昭寧園獻官崔朝岳奉審以來
정조 23년 · 목
敎曰昭寧園忌辰受香當遣奉審之行而獻官旣特差仍令獻官奉審以來局內一體奉審
정조 23년 · 강
命訓鍊都監習陣退行於念前
정조 23년 · 목
因該都監習陣單子敎以近日軍兵勞苦退行於念前
정조 23년 · 강
遞都承旨徐龍輔
정조 23년 · 목
敎以都承旨許遞前望單子入之
정조 23년 · 강
命發遣吏郞摘奸諸執事淸齋
정조 23년 · 강
推慶尙監司申耆仍命該道還穀從略加分後狀聞
정조 23년 · 목
備局啓言觀此慶尙監司申耆狀啓則以爲本道穀簿無論山沿邑邑枵然以其半分之數萬無排巡之勢所當定數仰請而分給之多寡實難預定從略加分以其實數待畢分狀聞事請令廟堂稟旨分付矣分排穀數不爲別白陳請有違於申飭之本意該道臣推考使之更加商度限幾石指一登聞以爲稟處之地而若待往復後許分則歉邑窮民恐致絕巡之患此等處不待回下爲先參商加分之意請一體分付允之
정조 23년 · 강
御春塘臺行翰林召試尃經文臣殿講抄啓文臣去正月朔親試及三日製召試試官李秉模黃昇源李晩秀閔台爀南公轍尹益烈李貞運殿講試官李秉模趙鎭寬金啓洛尹光顏朴長卨李祉永沈象奎親試試官李秉模徐龍輔李晚秀南公轍金祖淳沈象奎三日製試官李秉模李秉鼎趙鎭寬黃昇源徐龍輔李晚秀南公轍金啓洛金祖淳尹光顏朴長卨李祉永沈象奎李魯春朴吉源南履翼李貞運尹益烈洪樂游徐有聞
정조 23년 · 목
具翼善冠袞龍袍陞座試官等率應製講文臣及應試儒生入庭行禮訖以次懸題開講敎曰儒生入門之數比人製較多呈券之夥然可知尃經講試官竝加差於三日製事分付
정조 23년 · 강
召見藥院提調李秉模金文淳李晚秀于春塘臺
정조 23년 · 강
科次翰林召試試券取李存秀洪奭周等二人
정조 23년 · 목
以敎子三登上將壇爲七言十韻排律題李存秀三中一居首
정조 23년 · 강
命專經文臣居首人朴廷儉依例施賞
정조 23년 · 목
敎曰專經文臣殿講居首人奉常寺副奉事朴廷儉兒馬帖一隻依例賜給
정조 23년 · 강
科次三日製試券擢朴謙進崔漢翼賜第其餘直赴會試給分有差
정조 23년 · 목
以七千七百七十丈爲賦題擬漢群臣賀賈山上書書策曰穎陰侯騎爲表題收券訖入門七千九百二十三人收券二千二百七十九張行科次敎曰三日製表居首三下一進士朴謙進賦居首三下一進士崔漢翼竝直赴殿試之次表賦三下幼學金履秀進士李韶九竝直赴會試表賦草三下生員沈徽永趙晉和沈鍈幼學尹憲烈生員吳霑李必壽各給二分仍命賜第二人呼新來進退於帳殿其餘入格儒生日次殿講日待令
정조 23년 · 강
考下沙啓文臣親試試券
정조 23년 · 목
以擬趙群臣賀相國公仲連進牛畜荀欣徐越歌者之田且止爲箋題權知承文院副正字姜浚欽三下一居首
정조 23년 · 강
以李存秀單付檢閱
정조 23년 · 목
承旨李晚秀啓言翰林召試被選人李存秀薦狀旣已啓下請依例令該曹口傅單付仍卽牌招入直從之
정조 23년 · 강
推翰林召試對讀官李貞運尹益烈
정조 23년 · 목
承旨鄭尙愚啓言今日翰林召試對讀官不爲肅拜直爲陞殿事甚未安請竝推考從之
정조 23년 · 강
推翰林召試收券官朴察遠
정조 23년 · 목
承旨李書九啓言翰林召試收券單子年月職銜俱違格例事極駭然請當該收券官推考從之
정조 23년 · 강
汰宣傳官朴宗和仍令該府拿處
정조 23년 · 목
兵曹判書金文淳啓言試場開門何等關重帳殿傳命尤宜審愼而身爲宣傳官誤傳開門之令幾乎使場內之士不待坼榜而出去其所擧行萬萬駭然請當該宣傳官朴宗和爲先汰去令該府拿問處之從之
정조 23년 · 강
減下別兼春秋洪樂游徐有聞
정조 23년 · 강
江華留守洪明浩疏辭新資賜例批
정조 23년 · 강
備局以巨濟柀燒人家奠接啓
정조 23년 · 목
備邊司啓言因統制使任嵂巨濟民家六十五戶被燒事狀啓有拔例顧助之命矣卽見統制使任嵂所報則以爲許多民人失所誠甚矜惻斫給近處眞雜木使之結構奠接而元恤典外每戶各租一石式合六十五石自本營拔例顧恤一一面給該府使申啓文處另加申飭六十五戶家幕盡爲改構各安其居云
정조 23년 · 강
別諭扗勇外使徐有隣
정조 23년 · 목
敎曰兵制田制之詳莫備於有周曰井牧之田也曰伍兩之兵也曰溝樹之固也曰郊關之限也曰巡鼜之警也曰壺柝之守也於是乎不得已有用民之事則自鄕遂三邑至三等采地以次召發焉環華城四五郡縣之移管於外營如鱗比而毛櫛卽有周之盛典也當其設施之初臨筵而提諭頒緰而講確果何如也古之用武也方募之始則有差擇焉馬隆之立標揀試是也旣募之後則有紀律焉馬燧之練戍精卒是也今聞差擇不精而吏售隨賂存拔之習紀律不明而民多受瘼流散之歎旗隊長之前頉而後役面里任之昔逸而今勞簽一丁則推呼殆遍於一村闕一額則侵撓至及於一境所謂四衛諸軍自稱沛里之少年便做汾陽之驕兵灌田者不欲灌田賃力者不欲賃力許多弊條難一二計問諸邑倅泛稱聞風而爭先扣之村氓不兌蹙眉而相告賑子爲華城事事俱便物物皆得之本意豈亶然乎哉朝家湯沐之地桑梓之民有此繹騷之弊眞所謂不可使聞卿其布諭諸邑俾長吏知所警畏俾小民得其安頓宜當者
정조 23년 · 강
召見輪對官于誠正閣
정조 23년 · 강
重推濟用判官尹光華
정조 23년 · 목
承旨李書九啓言濟用判官尹光華遺在仰奏之時搜見苟記事體未安請推考從之又啓言濟用判官尹光華筵席奏對極涉猥越請從重推考從之
정조 23년 · 강
遞吏曹參議李魯春以鄭尙愚代之前望也
정조 23년 · 강
有政吏曹參判閔台爀參議鄭尙愚兵曹判書金文淳進
정조 23년 · 목
以徐英輔爲承旨徐龍輔爲知敦寧趙尙鎭爲刑曹判書沈基參爲同知李栢然爲慶尙右兵使
정조 23년 · 강
加分嶺南還穀二十八萬餘石
정조 23년 · 목
備局啓言頃因慶尙監司申耆加分狀啓限幾石指一登聞以爲稟處之意覆啓行會矣卽見該監司狀啓則以爲各邑加分穀數之穀未者米爲六萬七千四百六十五石零豆太皮雜穀爲二十一萬二千八百五十九石零都合各穀二十八萬三百二十四石零年例應加分十一萬二千四百三十五石就中計除則別加分當爲十六萬七千八百八十九石零而民情最急處爲先排巡分給有餘則還錄不足則加請之意知委列邑應加分別加分穀名衙門待其畢分區別磨勘追後登聞事請令廟堂稟旨分付矣二十八萬餘石加分非不過多而凡在設賑之年幾皆爲此數內外則有難强令裁減姑依狀請施行如或有餘則還錄之數待畢分登聞之意請分付允之
정조 23년 · 강
江原監司尹弼秉以襄陽府使柳憲周罷黜馳啓
정조 23년 · 목
該監司狀啓以爲因唐津幼學韓思殷擊錚前官朴廷宅事有詳査狀聞之命矣襄陽府座首吏房及朴廷宅保授主人及刑吏拿致盤覈則以爲前唐津縣監朴廷宅戊午三月二十三日到配於本府唐津縣發配罪人韓師殷同月二十七日到配於本府渠等不知本事而師殷言內渠父旣爲廷宅所構陷定配湖南又因此事渠又來配此地莫非此人所爲當有報復云廷宅得聞此言大生疑㥘言于本官則本官亦慮生事捉入師殷詰問厥由卽爲着枷囚禁七八日後押送廷宅保授主人家則師殷言曰以君之故父子千里分配今又囑于本官必欲置我死地云云廷宅以詬辱舊倅言于本官本官以師殷有作亂之漸且以定配罪人數多論報營門至請移配他邑則營門以捧侤音嚴刑一次捉囚之意題送本官擧行後以不可滯囚卽爲放送保授主人於距官府三十里許昨年十二月師殷以親病呈訴自本官給暇屢次催促終不還配云矣大抵廷宅到配之後出入衙中頗爲頻數以遊山之行越境離次多日乃還渠雖無識武弁身爲朝官不善居謫自同平人之狀已極痛駭本府使柳憲周不能防閑任其所爲且師殷初欲移配末乃屛置遠村與官府隔絕雖出於爲本邑慮患之意亦太偏於爲廷宅遠害之計究其本則實由於與廷宅親狎故也臣行到本府罪人點考時至韓師殷名下以爲居停稍遠身病猝劇萬無來待於點考之時云臣亦信之不疑及刑曹關文來到實狀綻露罪人去就何等重難而私自給由不卽眥現初無一字關由於前後道臣乃於考名面點之時權辭以對不以實言該府使事不可但以駭妄言由前由後有難容貸該府使柳憲周爲先罷點其罪狀令攸司御處韓師殷雖緣該府之不報尙未眥還而旣聞之後不可許久擅離分付該府使星火還配
정조 23년 · 강
正言尹㴠疏請三日製賜第人朴謙進削其科召施以屛裔之典仍乞往省先壠賜批
정조 23년 · 목
疏略曰日昨三製榜出之後褎然爲首者乃傾邪悖謫賤薄無行不齒衿紳之朴謙進耳一場大驚多士缺望皆以爲吾屬顧乃與匪人比肩入庭憤怒嗤點至形于色離臨軒盛擧無以慰賢士大夫之心此非細故也此人薄有才技徒長姦詐交結非類爲世指日久矣昨秋應試時胡辭亂說滿紙寫呈語涉叵測罪著不敬而及夫士林聲討無處見容則不思悔罪訟愆乃反不勝狠毒上寺祝髮之說傳聞狼藉使渠無是事而但有其言此豈士子之所當發諸口而今乃冠儒服儒復入於殿下之庭竊取殿下之科第不惟辱賢關而羞淸朝亦見其無忌憚之甚而關世變之大者科第之陞黜雖嚴名義之所係至重聖明之世豈容此輦之冒濫而莫之禁遏耶圻榜之初大臣宜卽駁拔而終未免泯默而退竊爲之慨然也臣謂朴謙進爲先削其科名施以屛裔之典以正士趨以扶世敎斷不可已也批以朴謙進削其科名施以屛裔事設如疏中云俾許自新仍又人其人實合於無物不遂之義不允爾其勿辭泩省
정조 23년 · 강
左議政李秉模以朴謙進事陳箚引咎賜批
정조 23년 · 목
箚略曰臣卽見臺疏以三製居魁朴謙進平日行已邪謫之跡昨秋應試不敬之罪臚列森嚴仍又致慨於臣之不能卽地駁拔滿心惶愧無以爲喩臣雖備位三事凡於世事一切聾瞽謙進之爲匪類略聞士友間傳說而未得其詳及夫坼封之後又未及提奏遂不免泯默而退臣之儱侗憒劣誠無奈之何矣治敎休明品彙亨遂蓋欲使無一物不歸於竝育之仁而姦妖之萌貴在逆折陰邪之櫱理無終吉今以臺疏所論觀之姦妖已著不止於萌而已矣陰邪已結不止於櫱而已矣科擧之升黜雖嚴名義之所係至重云者可謂稱量者精憂思也深殿下何不言下卽從乃反以許自新人其人爲無物不遂之義也旣許其新而渠不自新旣人其人而渠不自齒於人是必斷之於早然後物始可以無不遂矣伏願亟允臺論先寢直赴之命仍施放流之典臣一自春後百病交侵今此試席之不善周旋尤可驗其銷鑠之一端尙何望於出入中書管領廟務乎特命鐫削臣本兼諸任批以人其人使之日還善而不自知此乃化民成俗之一道何可追提無情之罪以阻來蘇之望也卿之引咎殊涉過當卿其安心視事仍敎曰此批答遣史官傳諭
정조 23년 · 강
右議政李時秀再疏辭職賜批
정조 23년 · 목
疏略曰臣自承恩命草草短疏不能自道其震剝抑塞之情而近臣儼臨先之以恩批繼之以特諭十行念舊之旨四字踰分之奬曠絕今古百回擎讀有淚被面噫王文正故事人臣之至榮昭代之盛遇也文正歷事二朝而臣之父子致位至此皆出聖簡非但王氏之所未得實是國朝之所罕有臣是何人當此恩造至於敍官銜首膺之年揭台府初下之批絺繡之文章杯酒之志業卽先臣乎生藉手之立朝本未也揚名顯親爲子之大願而臣今得之於君父其所以感激欲死之心惟當有命則弟險向前有召則駕屨不俟而已更何敢一籲再籲自比於古人循墻之義哉弟伏念輔相之職大異庶僚相職之得失而治道之污隆朝象之平陂係焉從古膺是命者未必皆論道經邦之才而大抵是極一代之望也臣知識昏短全昧一切世務性情荏弱不足爲人輕重未嘗擬議於擔重致遠之用而今乃猝然㧞之於人望之外躋之於巖廊之上以爲備位乎則官惟其人不必備也以爲承乏乎則濟濟明廷何違乎乏也殿下試問之諸大夫問之國人將不勝其時事可知之歎夫孰曰可云乎哉臣若冒不稱之愧昧量入之戒輕視名器抗顏出膺恐不免爲無恥無憚之歸聖諭中暗室通衢畏壘康莊之敎臣固萬萬不敢當而若又心與跡左人與器舛仰孤聖上生成之私俯違先臣畏兢之念畢竟冥墑自速顚沛則尤豈所以仰承諄諄之德意也哉伏乞收回臣千萬不當之職批以大臣當先器量有器則有識識進量亦進子聞之朱子曰自家在中央上面也占許多地步下面也占許多地步左也方右也方前也方後也方微哉斯言言其公也子所以待卿卿所以佐子不外這一字公之近乎仁猶畏之近乎敬凡百有位非公不做況於大官乎無物我不偏陂使群工偕和卽日昨批諭之餘意也卿之聞此必有以犂然而翻然亟斷來章卽起出膺以副子凝佇之想仍敎曰此批答遣史官傳諭于右議政
정조 23년 · 강
咸鏡前監司李集斗以厚州鎭量田結數馳啓
정조 23년 · 목
狀啓以爲厚州鎭田政旣已劃屬則自當改案故使之改量量案今始磨勘報來依例上送該曹新量結數免稅雜頉陳續田畓區別開坐于後○厚州鎭新量案元續田畓免稅雜頉陳起竝三百三十六結九負五束內公廨坐地續田三十負三束倉垈續田十四負八束把守基續田二負八束陳續田四結十四負九束官屯正田十六結四十七負七束畓一負一束實起正田二百八結四十負五束續田一百五結二十八負三束畓一結二十九負一束
정조 23년 · 강
禮曹判書黃昇源陳疏乞遞藝苑之任賜例批
정조 23년 · 목
疏略曰臣本聾瞽世路聞見至謏朴謙進之爲人不識其何狀而諫疏聲討截嚴至以爲傾邪譎悖不齒衿紳則渠之冒赴於臨軒試士之時已甚無忌而且以昨秋應試時胡辭亂說滿紙寫呈斷之以叵測不敬則使渠得逭流放已是寬典尤何可累於魁試直赴之列哉聖仁曠蕩欲使渠付之悔罪自新實是無物不遂之至意然而奸邪之革心無期士林之缺望轉甚以至臺諫公議之峻發則論以國體難容一日仍置伏願亟允諫臣之請伊日科次時可否取舍惟大臣與臣耳及其榜出不能卽地駁㧞臣亦不敢辭其責伏乙鐫改臣藝苑之銜仍勘臣不職之罪
정조 23년 · 강
刑曹判書趙尙鎭陳疏乞遞賜例批
정조 23년 · 목
疏略曰臣向因恩遞傳敎始認臺評之峻發而批旨雖下原疏未見臣無以臆逆陳辨而右其辜負之跡尢當彰著無餘臣方自訟之不暇何待人言之臚列乎噫鄭妻之千罪萬惡關係宗社覆戴之所不可蹔容神人之所必討乃已而遽命滌蕩過擧非常職在有司不能匡救再三聯疏徒歸應文至於奏御文字何等嚴重則旣非王府之公案卽是吏隸之私簿而全未周詳下語錯了至承該堂問啓之命且有喉院請推之擧負犯山積求死不得身爲該堂目見凶逆之尙逭典刑又當院隸之取去吏簿未伸沐浴之忱自失執藝之義臣罪自知何敢咎人而伊日事狀之顚末疏本間啓明白俱存庶幾天日之俯燭則雖未知臺章聲罪之淺深擬律之如何而非但不敢辨抑有不必辨者矣區區所自悼者懲討惡逆竊自期不後於人實無與賦俱生之心而今玆僨事反歸緩討名登白簡罪又未勘以何顏面揚揚彈束於周行之間乎伏乞遞臣職名仍勘臣辜犯○因尙鎭及知敦寧徐龍輔違召推考傳旨敎以刑判旣承批更爲牌招
정조 23년 · 강
命時囚金必宣孫鎭翼李㬖分揀放送
정조 23년 · 강
義禁府以嶺南海弊申禁後首先毀劃該倅等査出勘律啓
정조 23년 · 목
該府啓言頃因慶州府尹吳鼎源上疏備邊司啓辭批旨內海弊申禁後首先毀劃之該倅以其姓名報來令該府施以違制之律事命下矣卽見慶尙監司申者牒報則海弊申禁後癸丑丙辰毀劃守令寧海前府使黃櫽迎日前縣監朴大艮權坪指名現告矣權坪今方待命拿囚以制書有違律杖一百收贖告身盡行追奪放送朴大良下去定州地云依例發遣府羅將拿來黃櫽已爲身故請勿論允之
정조 23년 · 강
有政吏曹參判閔台爀參議鄭尙愚進
정조 23년 · 목
以柳相祚爲承旨李秉鼎爲知經筵
정조 23년 · 강
遞知義禁除邁修同義禁鄭大容姜彝正
정조 23년 · 목
敎曰滯囚可悶禁府堂上中有實病人許遞今日政差出待下批使之待明朝開坐
정조 23년 · 목
以黃昇源爲知義禁宋銓金啓洛爲同義禁
정조 23년 · 강
遞承旨柳相祚以金翰東代之尋命翰東禁推以李鼎德代之又遞鼎德以吳泰賢代之竝望前也
정조 23년 · 목
政院以相祚時在安東地啓請乘馹上來敎以嶺俗雖曰無職不踰嶺而堂上侍從自別歲翻以後焉敢在家乎遞差前望單子入之○敎曰新除授承旨金翰東若云在外禁推傳旨捧入前望單子更爲入之○義禁府啓言前承旨金翰東禁推事傳旨啓下矣翰東下去安東地云請依例發遣府書吏拿來敎以豈敢坐待府吏之下去而就理乎此草記姑置之○政院以鼎德時在慶州地啓請乘馹上來命遞差前望單子入之
정조 23년 · 강
命監印閣臣李晚秀越俸一等監印文臣金近淳令該府勘律當該唱準工匠等令攸司照法嚴繩
정조 23년 · 목
內閣啓言太學恩盃詩集乃是御製弁卷册子事體何等莫重而有落字錯書誤印之律載在法典臣職在監印不能檢察之罪不勝震惶恭俟重譴而當該唱準工匠等令攸司照法嚴繩當該監印文臣金近淳所當請勘而本閣互推之外無他罰何以爲之允之敎以卿則爲先越俸一等監印文臣則苟能謹愼於校印之際則豈有是乎萬萬駭然此非閣中之事也何拘互推之法乎看印不謹自有大典後續錄所在律名令該府勘以此律以懲日後○政院啓言監印抄啓文臣金近淳令該府勘律事命下矣係是時任閣臣本職直閣依定式遞差傳旨捧入○義禁府啓言前直閣金近淳令該府勘律事命下矣取考律文則大典通編奬勸條有曰書册刋印後每一卷三字以上錯誤則監印官論罰大明律制書有違條曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪請金近淳杖一百收贖告身盡行追奪放送敎以大典後績錄律當傍照乃以通編所載監印官律照律卿則推考姑以比律勘放如有功議各減一等又啓言金近淳功減一等杖九十收贖奪告身四等
정조 23년 · 강
命章陵令洪宗涉徒配收贖宣傳官朴宗和議處
정조 23년 · 목
義禁府啓言章陵令洪宗涉原情以爲渠以嶺外賤蹤猥叨本職去年十二月二十一日始爲就直未幾猝得毒感不分人世殆近一朔身病差減後聞七耋老母病重之報忙急呈由徑尋鄕路奸民輩乘渠病臥之際有此犯斫生松之擧莫非渠不能察飭之罪云請刑推得情敎以考律勘放草記判堂聞有情勢許遞差代間議處照律卿其擧行○該府以洪宗涉告身盡行追奪淮陽府銀溪驛徒三年定配啓允之敎以如有功議各減一等觀於供辭知其親年之篤老定配收贖又啓言宣傳官朴宗和原情以爲渠奉職無狀莫重傳命不能審愼恭俟重勘云所當請刑曾經宣傳官請議處允之
정조 23년 · 강
命時囚柳心源遠惡島水軍充定閔光升湖沿充軍安橚待拿來與光升同勘如義禁黃昇源施以不敍之典
정조 23년 · 목
義禁府啓言忠淸前水使柳心源原情以爲水營軍需錢引用雖緣公下之苟艱自是謬例至於別下事雖因修補時所費而不能稱停身爲帥臣不思矯革乃反襲謬莫非渠昏謬之罪云閔光升原情以爲渠待罪忠淸水營時取考軍需文蹟則防卒之給代不足爲兩朔故先給其不足之數而五朔在任未及釐正而歸自陷襲謬之科罪合萬殞云柳心源閔光升所當請刑曾經閫帥請竝議處敎以身爲帥臣敢於防卒給代條犯手引用謬例之有無何足輕重於其間乎近奏法網日紊似此犯科不知爲重罪其爲痛惡甚於他般不法所當施以軍律謬例之昉於何時旣難考出先從現發中首犯者柳心源軍宣兩廳削名爲先充軍於遠惡地水軍所在處閔光升充軍於湖沿未及拿來安橚則捧供後如無相左之端供辭勿爲捧入直與光升同勘發配後草記未辭朝兵使待朝下送該府以柳心源慶興府充軍閔光升唐津縣充軍啓允之敎以柳心源配所則慶興亦有水軍乎北道雖有運餉水軍數百名初非作隊之舟師至於該邑尤無如許名色則王府照律事體何等至嚴而今此草記極爲駭然後弊所關姑捨是揆以國體不可不自卿先爲重勘卿則施以不敍之典心源更爲嚴囚待判堂差出以遠惡島水軍所在鎭更定配所
정조 23년 · 강
命鎭海前縣監李元圭明白論理議處
정조 23년 · 목
義禁府啓言鎭海前縣監李元圭原情以爲昨年十一月自巡營發關本邑將士支放次米三百石粗六百石從市直作錢上使故以殘邑作錢若是夥然不無爲弊之端躬進營門面議於道臣其中粗二百石果爲除減米每一石四兩四錢租每一石二兩合錢二千一百二十兩從市直作錢一千三百兩則依營門知委還作本色八百二十兩則卽爲上使其關文非但明在於本邑渠亦爲謄本取來者今此由吏招內以爲符同戶禆圖出關文云者是何說也千萬䁔昧至於七百石虛留事本邑還弊其來已久吏逋民逋之指徵無處至於四千餘石之多故面議於巡營以爲遂年分捧幾盡了殺所餘不多而昨年旣有營門作錢故以逋穀中作錢而又遭故未及收捧五百兩換送事則渠居官釐弊之際許多公用前後營門旣爲洞知而右兵營目下之債至於上使首鄕吏之境故前使果以六百兩錢劃給今以此錢入於私橐云者寧不至冤云請刑推得情敎以詳考狀誤與爰辭除尋常明白論理議處
정조 23년 · 강
命漢學文臣殿講便殿爲之春到記製講專經武臣殿講抄啓文臣課講同日爲之而課講則以漢語正音應講
정조 23년 · 목
政院啓言漢學文臣殿講十六日爲之事命下矣處所以何處爲之乎敎以便殿爲之春到記分製講亦於同日爲之殿講則漢講處所同爲之製述則明政門爲之○政院以來十八日專經武臣殿講曰次啓稟敎以漢講儒講處所兼行拟啓文臣課講同日爲之以漢語正音應講事分付
정조 23년 · 강
遞總營徐龍輔姜彝正李義弼以金勉柱沈基泰李潤慶代之口傳也
정조 23년 · 목
因都總府寶劍望單子敎以懸頉總營許遞令該曹口傳差出
정조 23년 · 강
命恩杯詩集印役時唱準工匠等申飭放送
정조 23년 · 목
刑曹啓言因內閣啓辭太學恩杯詩集印役時錯誤擧行之唱準工匠等令攸司照法嚴繩事命下矣取考律文則大典通編奬勸條有曰書册刊印後每一卷三字以上錯誤則唱準人及均字匠印出匠竝削仕大明律制書有違條曰凡奉制書有所施行而違者杖一百唱準張混均字匠李得鎭印出匠李鳳一等請依此律過齋後竝決杖一百放送敎以片刻査出者爲多處則細看不知爲幾許然而工匠何責莫非官員之罪姑以三令五申之意爲先嚴飭放送所照之律亦與法典相左草記中通編與大明律云云皆外題此等律官此後當嚴治卿則爲先推考
정조 23년 · 강
備局以襄陽府燒戶畢奠接啓
정조 23년 · 목
備局啓言頃因江原監司尹弼秉襄陽府民家二十五戶被燒事狀啓別加顧恤使之畢奠接後形止報來以爲草記之意謹依傳敎行會矣卽見其所報則枚擧該府使柳憲周牒呈以爲被燒民家二十五戶區別大中小戶以營穀拔例助給材木則私山許斫空石則從優題給已盡結構奠接云矣
정조 23년 · 강
遞承旨李翊模以李益運代之前望也
정조 23년 · 강
命宣傳官李馨秀先汰後拿行首宣傳官金處漢汰去
정조 23년 · 목
承旨金熙朝啓言闕門開閉何等嚴謹而司鑰只憑宣傳官之言弘化西挾門之開金徑先請出於政院者事未前聞且關後弊當該司鑰令攸司科治宣傳官之不告政院徑自詣揮於司鑰亦甚駭然當該宣傳官所當重勘而本院請推外無他罰何以爲之乎從之敎以當該宣傳官先汰後拿近來宣傳官之犯科皆由於行首之不能檢飭行首宣傳官亦爲汰去
정조 23년 · 강
重推兵曹判書金文淳
정조 23년 · 목
敎曰近來宣傳官全不擇差以致擧行之不能成樣其所不擇莫甚於此銓長當該兵曹判書從重推考此後以宣傳官爲名者雖一人作罪先從不飭之本兵之長當嚴處該房爲先嚴飭
정조 23년 · 강
命刑曹判書趙尙鎭牌招行公
정조 23년 · 목
因刑曹坐不坐單子敎以詞訟劇地堂上之不備莫若近日未肅拜判堂牌招使之行公
정조 23년 · 강
飭判尹李鼎運母敢懸病於坐起
정조 23년 · 목
因漢城府坐不坐單子敎以判堂之連爲懸病事體未安此後嚴飭
정조 23년 · 강
有政吏曹參議鄭尙愚兵曹判書金文淳進
정조 23년 · 목
以宋銓爲大司諫徐龍輔爲禮曹判書李祖源爲判義禁朴基正爲知義禁申光輅爲白翎僉使
정조 23년 · 강
命遣備郞傳諭于左議政李秉模判府事沈煥之
정조 23년 · 목
敎曰中書故事凡於親臨科試命官點下後言送政院改付標大臣每必至爲難愼雖於臺言侵及之時亦或有先爲承命筵中辭巽之例豈欲自輕其身不念處義之顚倒而大臣異於庶官先知勞逸之義爲表正於有位也如是也故重臣之爲命官其例絕穻左相之一番逡巡事勢誠然而領府在外右相未出仕卽今無故者惟沈判府一人固知耆耋大臣之勞於試役爲可悶而不得已點下則判府所愼雖未知如何知此而不爲入來誠慨然又爲點下於左相而左相又稱病判府稱病之前稱病尙可旣無他大臣之可爲命官者則箚旣承批又復不進亦慨然若此不已臨軒之試重臣之爲命官將爲容易之例以此有關國體處不可無言此後中書故事謹守勿先之意令備郞傳論左相及沈判府事
정조 23년 · 강
仍任前總管李膺擧
정조 23년 · 목
平安監司韓用龜以前總管李膺擧身病已差離發上京事馳啓敎以總管見窠仍任
정조 23년 · 강
遞承旨李晚秀以閔台爀代之前望也
정조 23년 · 강
命御醫金孝儉特付藥院別付科
정조 23년 · 목
內醫院啓言本院別付料四窠中三窠例付三廳首醫第二名若有關則自本院草稟旨事曾因下敎定式矣今此康晉三外任代一窠以何醫官塡差乎敎以金孝儉特付
정조 23년 · 강
禮曹以永禧殿有頉處修改擇吉啓
정조 23년 · 목
該曹啓言永禧殿第一室第二室第三室第四室第五室內面帳前頭節享兼告修改事命下矣修改吉日時令日官推擇則來五月二十六日卯時爲吉云請以此日時擧行而先告事由祭同月初五日端午祭享兼行祝文中措辭添入所入物禮令各該司措備趁卽修改而臣曺與戶曹堂上眼同監董修改從之
정조 23년 · 강
禮曹以健元陵獻陵穆陵寧陵丁字閣有頉處修改擇吉啓
정조 23년 · 목
該曹啓言健元陵丁字閣殿內御床上紫的褥內拱蠹破獻陵丁字閣殿內大王神御床褥內拱蠹破樑上塗灰間間剝落穆陵丁字閣殿內御床上紫的褥內拱蠹破寧陵丁字閣樑上塗灰間間剝落處前頭節享兼告修改事啓下矣各陵有頉處修改吉日時令日官推擇則來五月二十六日卯時爲吉云以此日時擧行而先告事由祭同月初五日端午祭享兼行祝文中措辭添入所入物種令各該司磨鍊進排亦令各其本陵官員依前例兼監役趁卽修改而獻陵丁字閣殿內神御床褥內拱及樑上塗灰修改所入物種依定式令本府磨鍊進排事請竝分付從之
정조 23년 · 강
御明政門行春到記儒生製述試官沈煥之李祖源李晚秀金祖淳鄭尙愚李魯春南履翼
정조 23년 · 목
具翼善冠袞龍袍乘輿出永淸門詣明政門降輿陞座試官率儒生入庭行禮訖以擬漢置五經博士爲詔題入門四百六十五人收券三百八十二張○予曰命官皆已入來耶承旨金熙朝曰判府事則入來而左議政則不爲入來矣予曰左相事誠慨然矣命官鮎下後大臣之遭人言有情勢者猶不敢每每言送改付標者蓋爲臨軒試士之至爲嚴重而命官之非大臣則不可爲之故也以是迫不得已承命處則承命入來多有筵席陳懇者故例卽然而左相則雖有臺言之侵及一箚足矣旣承箚批之後又有昨夜傳敎而終不入來然則今日之臨軒試士只緣命官之不入來亦令會且歸矣乎古則節製賜第臺臣必陳疏請罷蓋賜第極其希罕而以節製無賜第之例也則試鑑雖不可人人責之旣拆榜後科作之善不善姑舍其所取者自來行已不叶公議則臺疏之請削原榜語及命官無足怪也豈可以此爲斷然自劃之計乎今日漢學講命官特以左相爲之以此意招致備郞傳諭
정조 23년 · 강
御便殿行漢學文臣專經武臣殿講抄啓文臣課講春到記儒生殿講漢學殿講試官李秉模李祖源李晚秀金祖淳鄭尙愚李魯春南履翼武臣殿講試官李秉模徐有大申大顯尹東晚金載翼李潤春趙▣課講試官徐龍輔南公轍儒生殿講試官製述試官同
정조 23년 · 목
乘輿入永淸門還內降輿陞座試官率文武臣及儒生入庭行禮以次進講訖敎曰漢學文臣殿講居首副司正洪奭周半熟馬帖一隻賜給又敎曰專經武臣殿講居首軍器正洪達三半熟馬帖一隻賜給
정조 23년 · 강
禁推抄啓文臣李弘謙
정조 23년 · 목
敎以抄啓文臣李弘謙禁推老乞大及課講册能誦後草記
정조 23년 · 강
分揀漢學殿講居不人禁推
정조 23년 · 목
因漢學殿講居不人禁推傳旨敎以特從申令之意今番則禁推分揀使之各別肄習
정조 23년 · 강
以安載述加差議藥同參
정조 23년 · 목
藥院都提調李秉模啓言方外醫術中前監牧官安載述術業精明議藥同參加差下似好矣從之
정조 23년 · 강
科次春到記儒生製述試券于便殿
정조 23년 · 목
科次訖敎曰春到記入格儒生三下以上依初下敎明當更試使之待開門待令
정조 23년 · 목
因囚單敎以付過放送
정조 23년 · 강
命開城俯都試居首人試射沒技入直赴殿試
정조 23년 · 목
兵曹啓言觀此開城留守趙宗鉉狀啓則本營諸將校軍兵春等試射及選武左右列軍官都試左列軍官閑良朴益成騎蒭沒技閑良李松茂各技入格優等令該曹稟處云矣居首閑良李松茂沒技閑良朴益成似當依法典直赴殿試而係干恩典請上裁從之
정조 23년 · 강
御便殿行春到記儒生更試試官洪良捁李晚秀鄭尙愚閔命爀金履載
정조 23년 · 목
以擬豳干戈戚揚爰方啓行爲敎題收券七張
정조 23년 · 강
拿處贊儀任藗引儀崔日運金思卨尋命日運等附過放送任藗假引儀降定
정조 23년 · 목
敎以儒生更試懸題時不爲待令之贊儀東西唱引儀拿處○因贊儀引儀囚單敎以竝附過放送任藗則假引儀降定
정조 23년 · 강
科次春到記儒生更試試券于便殿
정조 23년 · 목
科次訖敎曰春到記殿講居首幼學鄭度采製述更試居首生員趙晉和竝直赴殿試講之次通幼學金載明製述更試之次幼學申絧竝直赴會試製述三中幼學李敎信進士趙庭和生員趙民和進士安光宇各給二分三下生員沈鍈給一分草三下進士趙經鎭朴宗龜生員朴聲漢各紙二卷略幼學林弼鎭金益耜朴宗璜金啓淵進士林重鎭各紙一卷賜給仍命入格儒生三日製入格儒生待令日同爲待令
정조 23년 · 강
副校理李貞運修撰金履載聯疏請經筵不稟當該承旨施以譴責之典賜批罷承旨吳泰賢職
정조 23년 · 목
疏略曰經筵事體莫重莫大每日政院稟定來日視事卽不易之古例也向來適値本館下番之闕直自政院有頉稟則備員入直之後所當如例更稟而臣等之待罪直次已多日矣間亦有無故日子而政院不復陳稟不可但以做錯言當該承旨施以譴責之典斷不可已也批以政院事極爲駭然大抵近來爾等便作閑官政院擧行亦不致意於每朝應入之稟後弊所關誠亦非細當該承宣罷職
정조 23년 · 강
命來二十一日輪對當次人受點後日次待令
정조 23년 · 목
以尹師國爲知敦寧李祖承爲戶曹參判徐龍輔爲同經筵徐有大爲同義禁
정조 23년 · 강
減下校理閔命爀記注兼銜
정조 23년 · 목
命爀以其從兄台爀方帶春秋館修撰官疏陳記注兼銜在法當遞批令該曹稟處吏曹覆啓請減下允之
정조 23년 · 강
義禁府以時囚柳心源呂島鎭更定配所啓
정조 23년 · 목
該府啓言時囚罪人柳心源更定配所事命下矣柳心源興陽縣呂島鎭克軍發遣府書吏押送配所允之
정조 23년 · 강
命全羅都事金夏璉疏中廢四郡材木斫取事前忠義張志翰疏中堤堰水桶木取用事竝置之
정조 23년 · 목
備邊司啓言卽見副護軍卜台鎭全羅都事金夏璉守衛官劉宗燮前守衛官尹溥前忠義張志翰大丘幼學柳東範三嘉幼學鄭應三農務上疏則興水利事禁移秧事禁烟茶事禁酒事歲時許屠事廢四郡材木取用事均地征事備器械事堤堰貯水事嚴松禁事抑奢侈事水車創行事堤堰水桶木許斫事陳田起墾處限年執卜事糶糴事軍政事勸農之道在田不在畓事也或是他人已論之策或是覆啓已施之事今無可以別爲稟處者其中金夏璉疏四郡材木斫取事張志翰疏堤堰修築時水桶木取用事此是他疏所不言而堤堰水桶若是衆人蒙利之地則守令論報巡營道臣論報堤堰司參量施行自有其例四郡越邊卽是彼人禁地觀於借船搜討可以知之若自我境而許斫流下則許多人往來雜還之際不無生得先之慮請竝置之允之
정조 23년 · 강
命揚州幼學安聖鐸農書册子中所陳諸條令該牧使採用其可行者仍飭諸道種桑又飭火粟執卜一遵通編例無或違越
정조 23년 · 목
備邊司啓言揚州幼學安聖鐸農書册子草記回啓事命下矣取見其册子仍又招問其詳而其所爲說一如册子所陳其一侈靡成習農業懈怠自今以後市井無賴無敢着貂羊之皮閭巷細民無敢被紬錦之衣而良人之道袍中路之唐鞋家奴之笠子店漢之蕩巾一竝洞禁事也凡此諸條多載法禁惟在有司之臣隨時而禁其太甚姑難別爲發令於京外其一近來道路有牛載馬馱肩擔背負者而遊食爲勝事自今以後逐細利者貌閱關市可以作農者一竝洞禁使安畎畝事也使民緣畝專在於重本抑末貴農而賤商使之日遷而不自知而已至於貌閱關市恐是行不得之政置之其一牛禁申嚴病牛之疲蹇者反作邑人之災自今病牛老牛之不堪用者査實許宰趁時立代禁松一如牛禁但於二月初旬限五日弛禁只伐其柯以爲藩籬不如敎論以重津事也朝家本意本自如此爲守令者旣不能考究立法之意又不能周察便民之道膠柱鼓瑟反致坐失其產業事之痛駭孰甚於此今春飭敎旣諄且嚴又非眩於擧行之事則諸道想必惕念且以傳聞言之病牛老牛則呈官摘奸後許其區處云更觀來頭擧行時加察飭松禁之二月初旬間限五日弛禁之請果諳農家事情而旣曰弛禁則必也沒數斫伐而後已以今公私養山之日益濯濯復開此路非計之得置之其一引漑之方有六太上瀦防荒廢冒耕者自其附近作者每二斗落出一丁逐歲一浚而擧行專在守令考其勤慢懲以殿最其次堢堰逐歲修補永爲定式別定分水任三人一例均澤自其作者每三斗落歛給一斗穀新堢之可作者自官損廩給食計雇定價待三年割土收稅償其雇價捧其糧數而雖三年後堢未完固姑勿割土只許收稅又其次浚井卑濕處鑿井渟滀沾濡功小效大又其次水筒懸崖絕壑有難引來則緣木求水又其次桔橰水低畓高則以三木鉍頭鼎足斲木如土簣而柄其尾懸於釵頭有若簸揚則從流上而逆行又其次水車制樣頗異物力甚費此非觀民之方而右項六件外防堰之功尢不可不勤申飭邑守逐歲植柳事也瀦防堢堰之疏浚修補已悉於春初行會而作者每二斗落出一丁事邑各異俗鄕各異例而固多如是出丁者不必別爲定式別定分水任三人每三斗落歛給一斗事言果可採而若不得人則未見均水之效空歸歛民之科亦難定式頒行新堢割土事官有誠心爲民興利則所費不必責償如其不然易啓與民爭利之端置之浚井也水筒也桔橰也水車也或是見行之法或是難行之制別無可以稟處而防堰種柳事今春已種處外勢將待明春趁歲初堤堰申飭發關時別爲措辭其一種桑千株是亦富人之產貧民無可種之廣地富人恥種樹而得爵無論貧富隨力栽植多種者賞以衣帛之典闕種者罰以不毛之布事也民生之源係於農桑種桑多者何賞可吝而第念衣帛之典老少服着截然定制之前便屬虛文眞有準數栽種之人則無論免賤免役與加資從所願施行而楊州之土最宜種樹爲先自本邑另試而不毛之罰姑且置之其一各邑各里新設社倉而秋歛戶三斗租夏歛戶二斗麥限三年如是存本取利以供不虞之徭役糶糴之法一依還穀之例而條定完文事也社倉之制若遍於國中則雖無官倉民可永賴其爲利益孰大於此而當此應納之還亦患難辦之時三斗租二斗麥之三年戶斂恐拂民情今姑安徐其一飭鄕約此是規風俗勸農民之大本遠採周人同井之義近取藍田呂氏之約歷陳於下事也鄕約之爲勸農之本誠是不易之論而多少難便之端已陳於前此覆啓善爲講行處則嘉奬之未及講行處則恐不必强令行之其一烟茶爲物初無濟飢之實而廢穀種茶者有之自今以後土民之業烟茶者無過半日耕而如過半日者自官榷利於元稅之外事也南草田過半日耕者之自官榷利於元稅外之論蓋出於禁其太甚之意非無所見而半日一日區別之際事涉煩細禁則全禁不禁則姑置之外恐無他道其一火粟之民出於貧窮之計而黃雲未熟面任執卜有情債者數日耕或至一卜無情債者一日耕或過五卜屯監之徵稅尤甚於面任申命各道嚴飭屯監面任輩火粟執卜必趁八月黃熟之後計其豐歉多不過三卜少不下一卜事也火粟執卜之必趁黃熟之後法理當然而執總之法始出民人之自願終成民人之痼弊大抵火粟多在深山巨谷之中若欲逐田執卜則登陟跋涉之際不知其費了幾日故假令一洞之內豐總幾許歉總幾許定其大總以爲簡便之道而一年二年遂爲定總未及黃熟先許執卜本欲其利反受其害者也今雖如是定成不過是前後所飭隨起隨稅從實執卜之意也雖然民隱所關不可無以時提警稍待秋成以此條嚴關另飭其一近畿之地無論峽野反沓乾沓之奉天直者一依長豐例趁時乾播則初無注秧之害事也反畓乾畓之趁時乾播豈不大勝於注秧而雖曰同是畿內土品各自不同難以長豐一例勸播置之其一借器借械資牛資糧之規別飭洞里執網勿論耕播移秧鋤耘收穫之節元主先作三日後派及於貧殘之纇穀有餘饒者買賣稱貸勿出他面他境只令推移買販於一洞之內則不憂貿販大益推移而令甲如是有所不遵者各別治罪董飭之術都在守令奉行朝令只爲塞責之計此則自道伯考其農政治忽水功興廢以爲殿最事也牛器借助每年勸農之綸未嘗不諄諄於此而曉飭戒告實心勸課亶係守令以此考績前已行會至若元主之先作幾日不可自朝家作爲界限又若饒穀者之勿出他面只令推移於一洞之內云云此或守令一時權宜之策有非朝家無外之義著之令甲非所可論臣以此諸條逐一問難且以言則儘美而間多難於遍頒之意曉譬其所以然則以爲如難遍施先自所居揚州之地斷以試之以驗其效仍以遍行亦是由近及遠之道云此不害爲務實之政請令道臣分付該牧使使之逐條看詳採其可行者隨卽採用以某某條採施之意論理報來後仍報本司允之敎以安聖鐸之言決非臨時應旨咄嗟辦得者深庸嘉乃侈靡之弊奚特妨農而已爲國爲家百害竝至法禁之於化民末也苟使朝家有卑宮菲衣之德卿等有省騶減樂之風則都民傚之四方則之此豈非上下交勉處乎諸條之付之該牧使採其可行者先試揚州一邑卿言是矣而聖鐸言中逐細利云云尤可謂切中時弊貌閱關市縱曰行不得若使朝廷只務勸農民間徙知力農一切反於是者必禁抑之則其爲效將見上而紀網立下而分業定駔儈之弊俗不期祛而自祛大抵我國之爲國多賴士大夫之力者以其多讀聖賢之書恥言市井之利眞知如彼爲卑賤灼見如此爲高爽京外之民畏其廉威服其公明相信而從官長之令不敢爲捨本逐末之計今之士大夫卽古之士大夫此一款豈待更勸而益勉爲聖鐸等漆室過計之憂乎適當呼寫批旨不得不略及之其中種柳一事水生木雖是五行次第爲山者衣柀草木鬱然成林然後土脈滋潤泉源湧潑而近來邱麓在處童濯一旬之暵川則立涸數日之雨岸則善頹旱田水田俱受其損豈但柳木一種爲哉松檟枌楡椅桐梓漆無所不可年前故相之撰出松政節目也有萬株以上別般論賞之議而未見一道一邑之奉行朝令者如是而何望民人之聞風趨事乎今不必別立科條惟在乎修明舊典使之信如四時至於種桑民生日用莫切於衣食而穀爲食源蠶爲衣源固不可闕一魯桑荊桑雖有樹植之各異元不須膏沃肥饒山野原隰着地則生有桑自有蠶有蠶自有繭粲粲衣服豈獨西人之子也今之道伯守令亦猶古之道伯守令何必使七寶桑田專美於完平李相乎凡係栽種固待乎冬春而地桑一法取椹爲當節册子中勤之一字正合此等處收功竝以此意遍飭於當飭諸道俾有實效而每一令甲之下不求烹鮮之宜惟行敺爵之政其可乎至於蠶室種桑法意如何年來有所嚴飭而近聞一味有名無實何論我疆爾界勿嫌內府外朝自今年卿與道臣守臣往復論難別立科條後草記以聞火粟一事山腰以上本有禁令特以生穀裕食之義姑不行畵一之法而痛禁之前在所當恤原田膴膴堇荼如飴者若思沾體塗足終歲艱苦之勞則寧忍加一把增一束況彼确确山田燔木而鋤石人繭兩趾牛跪一脚出入虎豹之窟希望秉穗之收而不待黃熟先稅靑苖是豈仁人君子之政乎如知其爲切骨民隱莫如斯速提警何必拖到秋成册子中豫之一字正合此等處施令無論公私屯田凡係火粟所在邑必趁登場後從實執卜而一遵通編二十五日耕作一結之例無或違越情債謬規嚴加禁斷繡衣齎去事目中此一條亦爲添入仍卽申明知委
정조 23년 · 강
禮曹以長寧殿有頉處修改擇吉啓
정조 23년 · 목
該曹啓言勸此江華留守洪明浩狀啓則長寧殿第二室金錢紙今當修改而在前流蘇修改時有因節享告事由擇日擧行之例今番則何以爲之令該曹稟處云矣金錢紙修改吉日時令日官推擇則來五月二十六日卯時爲吉云以此日時擧行而修改之由同月初五日端午祭享兼行事祝文中措辭添入而頃因本府留守狀啓本殿正殿所懸薍簾端牛節享兼告事由後同月十二日辰時修改事已爲啓下矣修改之分兩日擧行事涉䙝瀆薍簾亦以金錢紙修改吉日時同爲擧行事請竝分付允之
정조 23년 · 강
都承旨閔台爀因堂疏陳疏乞遞賜批
정조 23년 · 목
疏略曰臣得伏見堂疏批下者有當該承宣罷職之命矣經筵事體極爲重大隨其有故無故按例入稟則該房之連日闕稟所先非細儒臣疏斥彼固受而爲罪而如臣之無似忝居一院之長不能隨處致察至使應行之事有此廢却之擧不飭之失臣亦同罪豈可以該房之已勘而獨自晏然乎乞遞臣職批以每日朝大書粉板於望門外楹曰經筵無事若爲常參或三講則隨其講名書之使各司見知卽尙書故事也近於牌面之大書必不遵故之致以致昨日擧行之做錯若此則中書署事之代籌坐日稟於大臣者備郞亦將或爲或否乎院規申明之方已有提飭卿則勿辭行公
정조 23년 · 강
遞承旨李益運以金勉柱尹光普爲承旨竝前望也
정조 23년 · 목
益運不爲仕進敎以許遞擧未差之代前望單子入之待下批牌招察任
정조 23년 · 강
命揚武功臣金重萬嫡長孫宗洙令該曹甄復調用
정조 23년 · 목
忠勳府啓言揚武功臣彥城君金重萬嫡長子彥春君麟瑞曾已身死其子宗洙在喪終制嫡長當次依他嫡長例請口傳施行允之敎以帶礪勳臣之家自別無異於親功臣嫡長不可循例口傳施行令該曹如有見窠口傳甄擬否則待窠復職事一體分付
정조 23년 · 강
賑恤廳以西部遺棄兒依節目給料啓
정조 23년 · 목
賑恤廳啓言西部東門外契任掌劉聖福今月十六日本洞路傍得一歲遺棄兒同里居良女高召史欲爲收養貧不自食願爲受料告于本部自該部同日牒呈故依節目給料使之乳養矣
정조 23년 · 강
命朔寧郡被燒民戶嚴飭該道斯速奠接
정조 23년 · 목
京畿監司李在學以朔寧郡民家二十戶被燒事馳啓敎以方農先所矜悶嚴飭該道期於斯速奠接形止報來事令廟堂分付待其報來使之草記
정조 23년 · 강
分揀漢學講不參文臣李錫夏等三人專經講居不武臣金宅基等十五人
정조 23년 · 목
李錫夏沈奎魯尹持訥漢學講懸病不進金宅基李宜秀李載弘李勉植金魯甲趙文錫柳聖台洪理燮宋文玨權思正柳相奎金魯巖吳在臣李盛愚南志或專經講居不拿囚因囚單敎以分揀放送
정조 23년 · 강
放熙川郡定配罪人林之英
정조 23년 · 목
平安監司韓用龜以熙川郡定配罪人林之英遭父喪給暇事馳啓敎以放送
정조 23년 · 강
兵曹以卒判書金持默造墓軍題給啓
정조 23년 · 목
該曹啓言謹依筵敎卒前判書金持默造墓軍一百八十名本曹與宣惠廳分半題給而一半水軍價依例減半上下矣
정조 23년 · 강
勘放時囚金孝秀朴宗和
정조 23년 · 목
義禁府啓言陽智前縣監金孝秀原情以爲渠之待罪陽智出自特恩則圖報之忱容有其極而本邑逋還各穀合爲三千九百餘石積年流來之故吏民俱困流亡又多僅捧八百石零雖欲刷櫛而後已計短才劣百不收一究厥罪狀實合萬戮云請議處允之敎以區別功議草記勘放又啓言金孝秀功減一等杖九十收贖奪告身四等放送允之又啓言宣傳官朴宗和莫重傳命不能謹愼致有此誤傳之擧揆以法網誠極可駭請以此照律敎以區別功議草記勘放又啓言朴宗和議減一等杖六十收贖奪告身一等放送敎以公罪勘放又以朴宗和杖六十公罪收贖之意啓
정조 23년 · 목
義禁府啓言鎭海前縣監李元圭事細閱道啓觀其所供還穀作錢雖因營關擧行剩錢五百兩之往復推尋私扎難掩至發於營査之時則渠供中前道臣之劃給六百兩云者條件各異語涉漫漶身爲守令締結營禆圖出關文莫重國穀恣意立本之狀明若觀火而該裨已故雖難覈實排比之錢旣在民間留庫之穀尙今虛錄其所作俑焉逭重勘而敢於淑問之下粧撰推諉營門者究厥所爲節節痛惡請以此照律允之
정조 23년 · 강
召見來得諸臣于便殿水原留守徐有隣內閣直提學李晚秀
정조 23년 · 강
命迎華驛馬聚待京中諸般入把之役竝爲除減事及五驛增置馬戶與雇立馬匹間講究措處事令廟堂從長變通
정조 23년 · 목
水原留守徐有隣啓言迎華驛之移設於華城長安門外亶出於重關防飭馬政之意而各站馬戶幾多移屬京驛馬匹全數下來若於支勅及大小使星之行如前入把聚待京中則遠地多日之裹糧留連爲弊多端新接馬戶實難堪當許多馬匹輒致玄黃支勅等諸般入把之役竝爲除減只令擧行於沿路站上下來過去公行始可以支保而第念六驛馬匹之入把自有分數如使迎華驛自京擧行之役一竝移責於五驛則五驛之比前苦重不言可知今於五驛增置馬戶與雇立馬匹間必須講究措處然後迎華驛有除役之效五驛無偏苦之弊而事關馬政不輕而重下詢廟堂從長變通恐合事宜故仰達矣從之
정조 23년 · 강
命華城所屬五邑大小使行時前排及延逢竝令五里程出待果川新院出站永爲除減仍飭使星之行依定例分路
정조 23년 · 목
水原留守徐有隣啓言五邑軍兵移屬外營之後事關軍民者當有軫念之擧矣凡於大小使星之行境上出待之前排延逢例用束伍而向來五邑軍兵減額之中非但納布軍之多數減額束伍亦居其半假令以百名所當之役移責於五十名則比前不啻偏苦實無支當之望此後大小使行前排延逢一依外使往來時例竝令五里程出待事定式施行雖以出站言之果川之新院站與廣州接界而以廣州之不爲出站果川全當擧行民邑受困不一其端此後則大小使星之行依分路定例或由果川本邑站或由廣州樂生站而新院出站永爲除減之意請一體分付從之
정조 23년 · 강
元子與兼左右諭善行相見禮于集福軒外軒
정조 23년 · 목
設元子拜位於集福軒外軒東壁西向設兼左右諭善拜位於西壁東向俱設席僚屬拜位於楹外南行東向相見禮前三刻兼左諭善徐龍輔兼右諭善李晚秀僚屬申大羽俱以黑團領詣講學廳前二刻詣閤外前一刻僚屬跪白內嚴元子具童䯻玉簪團領黑靴子以出就拜位西向立僚屬入就拜位再拜而出時至跪白外備司謁引兼左右諭善陞自西階就拜位僚屬立于左引儀唱鞠躬再拜興平身兼左右諭善頓首再拜元子控手答再拜訖司謁引兼左右諭善出僚屬跪白禮畢僚屬以次出
정조 23년 · 강
元子行講學于集福軒外軒
정조 23년 · 목
時至兼左諭善徐龍輔入見如儀僚屬李魯春隨入講說見講學廳日記
정조 23년 · 강
召見兼左諭善徐龍輔兼右諭善李晚秀于便殿
정조 23년 · 목
敎以兼左右諭善留待與都承旨入侍
정조 23년 · 강
兼左諭善徐龍輔兼右諭善李晚秀聯疏請敦召兩儒臣加選僚屬以重輔導之任賜批許之
정조 23년 · 목
疏略曰相見之禮昉於三代有士相見焉有大夫相見焉有士見大夫焉至於以元良之尊而下與臣僚抗禮敷席而見控手而拜盛節也曠典也顧臣等猥玷華銜辭不獲命乃敢升堂而行禮繼又挾册而侍講仰瞻睿儀動中禹度恭承英音如聆舜韶及夫琅然俯詢發難經旨益仰緝熙之學日新又新臣等於此雖感千一之遭逢無望尺寸之裨補龍光被體愧汗透衣夫一部魯論何莫非冑筵服膺之資而三益三損之訓尢有切於今日閭巷布韋尙求益友切偲琢磨相觀以善何況賓僚重任乃以如臣等輩芶然充數將何以出入啓沃左右輔翼對揚此友臣之殊寵乎見今師傅諭善兩儒臣夙負林樊之望曩膺弓旌之招一再晉接資益弘多而間尋初服尙遲簉朝政宜益加敦召於焉嘉客迨此舒長之煦藉其薰陶之力庸副我聖上側席之思克贊我元良惜陰之工而使臣等追躡緇衣之後塵時登承華之末班則亦豈不與有榮乎昔我肅廟在春邸時賓客趙復陽箚請招延在外諸儒賢以重輔導之任祖宗朝崇儒之古規禮讓之美風斯可見矣宗社億萬斯年之計無大於此乞賜採納焉且方今在朝在野之臣孰不延頸拭目思獻一得而僚屬供職者只有數人輪日入見易致不備亦命博選讀書澡行之士增置其員以廣顧問之效以見彙征之美臣等之望也批以儒臣招徠之請卿等言是矣當更致敦勉之諭僚屬之出入講席者只是二人亦依所請加選
정조 23년 · 강
敦諭行大司憲宋煥箕行護軍李城輔
정조 23년 · 목
諭曰兼諭善徐龍輔李晚秀等上疏請依已例敦召在外儒臣之爲師傅實諭善者其批可之予於卿等不以見職外職事强之者俾卿等便意安心時往時來如前席之面諭也都憲卿則近益康勝足可作行而諭善卿則其間凡百亦更如何耶顧今天氣不至甚熟此時登程必不爲憊卿等卽起幡然以副凝佇之想仍敎以此傳諭下諭各該道臣令地方官傳諭于行大司憲宋煥箕行護軍李城輔
정조 23년 · 강
命報恩儒生李東膺册子所陳令道臣另究採用之方其中投技妨農之弊令廟堂關飭
정조 23년 · 목
備局啓言報恩幼學李東膺所陳册子有草記回啓之命矣取見其册子則以爲農者雖是三春之務必於三冬之間預備其凡具以應嗣歲之功而今則不然徙以投技討酒爲事嚴立科條施以極律然後農政從可勸矣大抵注秧之法用力少而所耕多今雖不可永棄大洑廣堰之下優引水處外一切禁之高燥之地則豫爲乾播衍濕之處則亦爲水播其餘大洑坪與湖南之沃野湖西之內浦則許其移秧且夫春耕之例有水耕乾耕之異而近年則當爲水耕處反爲乾耕蓋爲其乾曝勝於糞土也播種之時則必待數三日大雨其可得乎且農功之大者莫如引水而近來堤堰頹廢乾涸將何以興苖乎自本司嚴關修築新洑新堰可開處呈于本司者行會營邑排給軍丁另爲勸成爲辭矣農雖三春之務備在三冬之間者言雖至近誠得其要而投技討酒以外面論之都下邑底勢必尢甚僻坊窮村似不足憂而近來此弊無處不然家輒賭錢夜以繼晝甚至班戶之外入子弟編氓之無賴者流抛棄恒業雜還留連先破其家之產更覘他人之財大以殺越小以穿窬不但妨農而廢穡而已極律云云雖未免先言嚴科痛禁在所必施而此非吏校逐日摘奸之事爲其父兄長老者皆切嚴禁之願只須操切面里任足可禁之是故善治之邑未嘗不先行此政而劇農之節則雖曰遊手應之者少秋冬之際最宜察飭自本司趁期發關俾有實效至於大洑廣堰之外切禁移秧高燥處乾播衍濕處水播乾耕之不及水耕等事言亦有理而若欲一一行會反恐眩於擧行洑堰修築及新開之方已悉於前此知委請竝姑置之允之敎以其言雖似易言其實莫要於此亦令道伯另究採用之方毋作空言之歸
정조 23년 · 강
命農政中貯水植木兩行之方自廟堂關飭俾有得寸得尺之實效
정조 23년 · 목
備局啓言德山幼學李宜璹所陳册子有草記回啓之命矣取見其册子則其一依井田法增損其制先開川澮而兼設水窓水閘稻黍已獲田野旣淸銷窓閉閘以受秋雨雪水則三春之旱不甚憂也淹雨未晴綠秧尙穉開窓啓閘以縮水勢則長夏之霖亦不憂也若曰野高川低難於灌漑則鑿山導水如是而餘泒未及則專用桔橰事也溝澮之制聖所盡力農務之本孰先於此而我國田制邱塍不廣溝渠隨狹除非堤堰無所用於窓閘縮洩之法至於野地之鑿山導水恐有勞而無功之歎桔橰之法今亦見行於可施之地不必別爲行會其一遵八蜡之典變通行之八蜡之第六第七曰防也水庸也防所以畜水障水者水庸所以受水洩水者也旣有防水庸則水官不可廢使諸道守令兼以水官之任農功旣畢以興防水庸之役役旣成縣報營營報堤堰司歲以爲式考勤怠以黜陟則水旱兼濟矣夫注秧付種雖有等分一有水旱被害則一莫如先興水功各仍舊俗注秧付種竝行而兩治且拔其里中翹楚者免其身役授以田畯之職使掌田結多則三十結少則十餘結耕旣畢田畯報于官種與耘穫曰陳曰菑亦皆如是巡其稼穡之參差移用其民以救其事則農役興事也守令之以農功勤慢爲黜陟殿最之意已有春初覆啓定式水功之能否便在其中注秧付種竝行兩治之說如是之外姑難變通里中翹楚使掌田結之論言亦似矣而今之面任也勸農也卽是此任耕穫災實皆有巡報政擧則不易其名而可以奏功政不擧則雖每結置一人愈見其傷煩而蔑效又況可以移用其民以救其事乎置之其一我國之雩典未知正在何時而每聞州縣旱甚則雩雩亦以建未月行之節已闌農已半矣何待建未月行之乎使州縣常以四月修雩禮事也雩壇之祀在於孟夏而州縣則不敢祀雩若其値旱祈雨各隨其時早晚不齊不可定以某月其一寘山虞養樹木今者竹杷之害甚於斧斤山童土弊沙步于野膏腴之田便成磽瘠使守令兼山虞之職每歲仲春勸其植木若於空山長谷使其所近里禁養則土厚壤肥此農政之大經綸若夫湖西之合德灌漑萬石之地而近來塗泥溜下坻高堤缺其所疏鑿之方曾與堤下老農商確而此在地方官之方略如何至若覛土占候知百穀之宜莫如老農而農事之興專看氣之進退不拘於月諸氣進則農事宜早而不宜晚事也養山種木之飭前後非一而尙無成效寧不慨歎區區愚見則竊以爲種樹之利期在十年數遞之官歲不數周今以歲不數周之官責其期在十年之利恐無可成之望是必有民各爲禁之道然後始或食效夫所謂民各爲禁者洞里作契互相禁養之謂也官欲遍禁則日不暇給民各爲禁則守約而專以是之故雖以近來之童濯觀於各邑間或蔚密之處皆是松契所設之地也以此推之其成似易於社倉而官之用力者只在於分洞里而劃其界奬其勤而罰其怠而已初無每年種木之勞自有畢竟叢茂之實驗而亦難遽然發令以致京外牴牾之弊先自本司往復一二道臣講究便否知其必可行而後行之諸路恐合事宜湖西合德之堤昨年略聞疏築而未知今年勤慢之又如何此等名堤來頭摘奸時倍當考察預以此請分付道臣允之敎以貯水植木俱益於農政如車輪鳥翼之不可廢一者兩行之方惟在營邑之臣擧行勤怠昨於楊州儒生應旨回啓之批詳言之自本司關後錄另飭俾有得寸得尺之實效
정조 23년 · 강
判敦寧尹師國陳疏辭職賜例批